與靜使君約遊姑山記事古風二十韵
作者：朱復之
朝代：宋

paragraphs: 苦熱日已遠，杪秋遂凄凉。
邦侯及清暇，小隊豫郊崗。
一麾先嶄巖，半刺驂翺翔。
卿月動左轄，客星移奉常。
誰歟南冠者，共挹北斗漿。
翠幄穿晨曦，鎖金步流光。
窮惚某氏建，架構遡斯堂。
閩紅傾泛盎，楚綠餖圓方。
平原磊落人，仙碑勒荒唐。
方平叱石起，來問東海桑。
蔡子狗竇過，蛇蟬蛻冥茫。
麻姑十八九，兩髻已成霜。
惟餘老杉星，省識鄧紫陽。
往事莽如迹，且醉糟書房。
翼亭躋齊雲，游目望八荒。
挽河落飛瀑，洒雪芙蓉裳。
夕矣憺將歸，一一玉帝旁。
蹇余雅幽尋，嗜此崔嵬藏。
請從浮丘生，學笙翳鳳凰。
他年儻相思，矯首空斷腸。